Hospice ryker met spanwerk | Xplorio Gansbaai
Hospice ryker met spanwerk
“By Overstrand Hospice plaas ons groot klem op spanwerk. Sonder gewillige samewerking tussen al die personeellede en vrywilligers sou ons lewens armer wees en ons vermoë om ‘n positiewe en betekenisvolle bydrae tot die lewens van ons pasiënte te maak, sou verskraal,” lui ‘n uittreksel uit Overstrand Hospice se Nuusbrief van Maart 2016.
‘n Belangrike faset van spanwerk vir Overstrand Hospice, is die gereelde opleiding van vrywilligers, waarvan hier alreeds heelparty in Gansbaai is. Onlangs is nog ‘n groep vrywilligers tydens ‘n ses-daagse kursus in Gansbaai opgelei.
Die kursusaanbieders was Fran Tong (ook fasiliteerder en Algemene Bestuurder), Fransil Kotze, Saskia Schiel en Annetjie Squires. Fransil Kotze van Gansbaai het as maatskaplike werker by Overstrand Hospice aangesluit, maar is ook die koördineerder van Hospice se vrywilligers, met Shelagh Milton as vrywillige koördineerder van Overstrand Hospice.
Fran het met ingang van Januarie vanjaar as die nuwe Algemene Bestuurder by die Hospicespan aangesluit en het gesê sy wil haar kennis en ervaring met oorgawe deel met dié span. Overstrand Hospice se gemiddelde lading is sowat 60 pasiënte en hul families. Dit wissel maandeliks.
Daar is ‘n toenemende behoefte aan palliatiewe sorg in die Overstrand gebied. In kort kom palliatiewe sorg neer op ‘n benadering wat ten doel het om die lewenskwaliteit van pasiënte en hul families tydens prosesse van lewensbedreigde siektetoestande te verhoog.
Die ses-daagse kursus het met ‘n bekendstellings- en ken-mekaar-sessie afgeskop. Daarna is die volgende hoofareas oor die daaropvolgende vyf dae aangebied: The Caring Relationships; Loss, Grief and Bereavement; Pain / Oncology; The Dying Process and Family Care; Symptom Control / HIV; Spiritual and Cultural issues around Death and Dying; Reflections on Collages; The way forward.
“Overstrand Hospice is afhanklik van skenkings om daaglikse operasionele kostes te befonds. Ons kan nie volgehoue gratis sorg aan die gemeenskap bied sonder die bydrae van ons ondersteuners nie,” het Fran gesê.
Vir navrae, skenkings, testamentbemakings en ondersteuning, kan Overstrand Hospice by 028-312-4679 geskakel word of stuur ‘n e-pos aan admin@overstrand hospice.com.
Die webtuiste is www. overstrandhospice.org.za.